
KONTRIBUTII DIJETARËVE SHQIPTARË DHËNË SHKENCËS 

SË HADITHIT 

Bota Islame ka pasur muhadithinë të njohur nga të gjitha anët e saj. Edhe 
në kohën e Pejgamberit sahabët vinin nga vendet e ndryshme dhe mësonin 
prej tij, pastaj ato mësime ua transmetonin mesit ku jetonin. Në mesin e tyre 
kishte romakë, persianë, etiopianë dhe të gjithë njiheshin sipas etnitetit të 
tyre. Islami nuk njeh kufizime të racës, llojit apo shtetësisë. Shtetësia e tij 
është besimi, i cili nuk njeh kufij e as ndarje në mes muslimanëve. 

Imam Buhariu dhe shumë të tjerë nuk ishin arabë, por kontributi i tyre u 
bë i pazëvendësueshëm. Pastaj gjatë shekujve pati dijetarë të mëdhenj dhe 
secilit shekull i printe njëri prej tyre. 

Zoti deshi që shkencës së Hadithit në këtë shekull t’i prijnë dijetarët 
shqiptarë që i njeh tërë bota islame, i respekton, nderon dhe me veprat e tyre 
kanë lënë histori që dëshmon për ta. Në realitet ka edhe shqiptarë të tjerë të 
rangut të tillë, por këta të hadithit janë të nivelit më të lartë, ngase sipas 
vlerësimeve Nasirudin Albani është dijetari numër një i shkencës së Hadithit 
në tërë botën islame, dhe në shumë çështje kontestuese profesionale, fjala e 
tij është përfundimtare. Në shenjë mirënjohjeje të kontributit të tyre do të 
mundohemi që për ta t’i themi disa fjalë. 1 


Ldl NASIRUDIN ALBANI 

Emri i tij është Muhammed Nasirudin el Albani, ndërsa në tërë botën 
islame njihet si “Shejh Albani”. Ka lindur më 1914 në Shkodër dhe qysh kur 
ishte fëmijë familja e tij emigroi në Siri ku u vendos në Damaskun e sotëm. 
Aty i kaloi ditët e fëmijërisë dhe qysh herët nisi të merrej me dije. Mësoi nga 
një numër i madh i dijetarëve të asaj kohe. Krahas kërkimit të dijes, merrej 
edhe me një zeje të trashëguar. Punën e orëtarit e kryente me përvojë, andaj 
këtu e zgjidhte problemin material për vete dhe familjen e tij. Babai kryente 
detyrën e imamit dhe të gjithë shqiptarët që jetonin aty tuboheshin rreth tij. 
Ndaj djalit të tij kishte kujdes shumë të madh, me shpresë se një ditë do ta 
arrinte qëllimin. 


1 Ky artikull është pjesë e librit “Suneti bazë e Sheriatit” i cli është shkruar gjatë kohës 
kur të tre këta dijetarë ishin gjallë. Por, në kohën kur po publikohet ky artikull në 
islamhouse.com prej tyre ka mbetur gjallë vetëm Shejh Shuajbi. Allahu e mëshiroftë 
Shejh Albanin dhe Shejh AbdulKadrin dhe e lusim Allahun ta begaton Shejh Shuajbin 
me mirësitë e Tij dhe ta ruan atë. 






Me kalimin e kohës Nasirudini me vendosmëri të madhe merrej me 
studime. Kërkimet në bibliotekën e Damaskut ishin bërë përditshmëri e tij, 
posaçërisht kishte interesim rreth dorëshkrimeve. Ditë të tëra nuk dilte 
jashtë dhe mund të themi se ajo ishte shtëpia e tij e dytë. Thonë se 
bibliotekën e Damaskut “Edh-Dhahine” që është nga më kryesoret në botën 
islame nuk e njeh askush më shumë se Nasirudini dhe gjithë përmbajtjen e 
saj e ka të regjistruar në kokën e tij. Kjo u bë shkak që më vonë rreth vetes 
të ketë numër të madh të nxënësve që mësonin nga dija e tij. 

Më vonë u largua nga Siria dhe shkoi në Medinë ku ishte themeluar 
Universiteti Islam në krye me dijetarin Abdullah bin Baz, i cili e ftoi 
Nasirudinin që të vijë si mësimdhënës në këtë Universitet. Ftesën e pranoi 
me kënaqësi, ngase aty mësonin nxënës nga të gjitha anët e botës. 
Dëshmitarët thonë se ato ditë Medina i ngjante kohës kur jetonin sahabët e 
Pejgamberit. Dijetarët më të mëdhenj të kohës kishin vërshuar Medinën, 
kurse Xhamia e Pejgamberit ishte shndërruar në Universitet Popullor dhe 
vrujonte nga dija. 

Nga Arabia Saudite kaloi në Jordan ku vazhdoi një jetë të lirë pa farë 
obligimi zyrtar. Tërë kohën e kalonte në studim dhe kurorëzoi shumë vepra 
të mëdha. Vetë nuk jetoi në Shqipëri, por shqipen nuk e kishte harruar, fliste 
rëndë, por mund të kuptohej. 

Gjatë fjalimit të tij të bënte të bindesh se një det i mirëfilltë i dijes po 
derdhej nga goja e tij. Ngjallte kujtesën e dijetarëve të mëhershëm. Veprat e 
tij në historinë islame do të mbesin të paharruara. 

Veprat që i shkroi janë të shumta. Kryesisht ka shkruar në lëndën e 
Hadithit dhe shkencat e saj. Me punën që e bëri është krah për krah me 
dijetarët më të mëdhenj të shkencës së Hadithit, andaj me të drejtë nga ana e 
kompetentëve është vlerësuar si muhadithi numër një i këtij shekulli. 

Sipas vlerësimeve, ka më tepër se njëqind vepra të botuara, disa prej tyre 
voluminoze. Nga më të rëndësishmet “Irvaul Galil”, ku ka bërë studimin 
kritik të haditheve me të cilat ka argumentuar njëri nga dijetarët e 
medh’hebit hanbeli në librin “Menarus-sebil”. 

Vlerësimet e tij janë bazë për të gjithë studiuesit e sotëm. Gjithashtu mr 
rëndësi të madhe është edhe seria e haditheve të vërteta “Silsiletul 
Ehadithi Es-Sahiha” dhe seria tjetër e haditheve të dobëta (daife). Me këtë 
bëri një punë që nuk e ka bërë askush para tij. Seria ka disa vëllime të 
botuara dhe të tjera të pabotuara. Është në vazhdim e sipër projekti rreth 
vlerësimeve të haditheve të katër suneneve dhe shumë të tjera. Pasi numri i 
tyre është shumë i madh, ne cekëm vetëm disa nga më të rëndësishmet. 



Thonë se ajo që ka mbetur në dorëshkrim është më tepër nga ajo që është 
botuar. 

Në vlerësimet e haditheve që i bën Nasirudini mbështeten dijetarët më 
eminentë. 

Q! ABDULKADËR ARNAUTI 

U lind në fshatin Vrellë të komunës së Istogut në vitin 1928, ndërsa 
familja e tij u shpërngul në Siri, Damaskun e sotëm në vitin 1931 dhe aty e 
kaloi tërë jetën. Edhe sot jeton në Damask ku ka një shtëpi dhe kalon jetë 
mesatare. E gjithë familja e tij flet bukur gjuhën shqipe, bile Abdulkadri 
është në gjendje të ligjërojë me një gjuhë të ëmbël popullore. Lidhja me 
vendlindjen ia bëri të mundur ta ruajë gjuhën e nënes. 

Disa herë ka vizituar Kosovën dhe të afërmit e tij në istog. Kjo i ka 
ndihmuar që për së afërmi t’i njohë problemet tona, andaj gjatë vizitave që ia 
bënim interesohej shumë për gjendjen në trojet tona. 

Vizitat që i bënte në Kosovë i shfrytëzonte për takim me masën ku i 
këshillonte dhe mbante hutbe në xhami apo aty ku e shihte të nevojshme. 

Pas rënies së komunizmit para pak vitesh, me qëllim thirrjeje në fe, 
vizitoi Shqipërinë ku mbajti shumë ligjërata dhe vizitoi disa qytet. Bile ishte 
thirrur që të mbetet për një kohë, por për çështje shëndetësore nuk mundi të 
vazhdojë. Disa herë ishte deleguar që të vëzhgojë gjendjen e muslimanëve në 
Kosovë dhe raportet e tij janë shënuar në revista të ndryshme shkencore. 

Abdulkadri është shembull në sjellje dhe moral, takvallëku i tij është për 
lakmi, sinqeriteti dhe modestia veçori të pandashme. Ishte shumë dorëlirë, 
ndonëse kishte obligime si mbajtës i familjes, prapëseprapë gjente mjete të 
ndihmonte nevojtarët, e sidomos nxënësit tanë që mësonin në Damask. 

Nuk ka pasur pozita zyrtare shtetërore. Një kohë ishte hatib në një xhami 
dhe kishte një masë të madhe përkrahësish. Ata që donin të dëgjonin hutben 
e tij, shkonin për të zënë vend në xhami disa orë më parë. Me vendosmëri 
luftonte novatoritë në fe dhe ishte i vendosur para sekteve të ndryshme. Në 
këtë aspekt edhe shkroi. Detyrën e hatibit e kreu disa vite me radhë derisa u 
ndalua nga ana e pushtetit. Në ndërkohë në një shkollë ligjëronte lëndën e 
terminologjisë së Hadithit dhe me të kthyer vazhdonte punën në bibliotekën 
personale. 

Ka shkruar një numër të madh librash dhe ka më se gjashtëdhjetë tituj të 
botuar. Nga më kryesoret llogaritet studimi dhe shtojcat që ia bëri librit 



“Xhamiul usul” të Ibn Ethirit, por edhe në ditët e sotme nuk ndalet së 
shkmari me gjithë shëndetin e lig që po e përcjell dhe kufizimet nga ana e 
pushtetit. 


5i SHUAJB ARNAUTI 

Është lindur në Shkodër dhe qysh në vegjëli familja e tij është 
shpërngulur të jetojë në damaskun e sotëm. Aty u rrit dhe filloi jetën në 
shërbim të shkencës. Një kohë të gjatë ka bashkëpunuar me AbdulKadrin 
(Arnautin) dhe kanë qitur në dritë disa vepra shumë me rëndësi, në mesin e 
të cilave studimin që ia bënë librit “Zadul mead” të Ibn Kajimit, që nga 
njohësit e mirë është cilësuar si mund shumë i suksesshëm. 

Më vonë Shuajbi ka kaluar të jetojë në Jordan (Aman). Aty një shtëpi 
botuese i ka caktuar një lokal të posaçëm ku ka edhe ekipin e vet. Në të 
kalon ditë dhe natë të tëra pa u lodhur. Lirisht mund të themi se nga vëllimi i 
madh i punëve nuk ka orar të caktuar. Lokali ka disa dhoma të mbushura me 
libra që i shërbejnë vetëm ekipit studiues, ndërsa Shuajbi udhëheq punën e 
tërësishme. 

Si rezultat i punës së palodhshme, kanë parë dritën shumë libra, të cilët 
që shumë vite kishin mbetur në rafte si dorëshkrime. Puna e tij kryesisht 
është përqendruar në studimin e dorëshkrimeve të vjetra e që llogariten nga 
literatura islame. Në këtë aspekt ka arritur sukses të konsiderueshëm, andaj 
me të drejtë sot llogaritet si njohësi më i mirë i dorëshkrimeve islame dhe 
mbështetja është në verifikimet e tij. Pastaj shumë libra të tillë mund të 
gjenden vetëm në bibliotekën e tij. 

Veprat e tij janë projekte të mëdha, në disa vëllime. Më voluminozja ndër 
to është enciklopedia mbi personalitetet më të njohura deri në shekullin e 
gjashtë hixhrij: “Sijer A’Iam En-Nubela” që e shkroi Imam Dhehebiu. 
Shuajbi shkroi parathënien dhe bëri redakturën, pastaj nga përmbajtja e 
tekstit shkoqiti shumë çështje me rëndësi. Në ktë kategori bën pjesë edhe 
nxjerrja në dritë e Sahihut të Ibn Hibbanit të quajtur “E1 Envau ve Et- 
Tekasim” në disa vëllime. 

Këta libra ishin pjesë e punës së Shuajbit, e titujt e shumtë të tyre është 
vështirë të numërohen. 


Sot jeton dhe vepron në Aman. 



